Folketing
2004-12-15

Her er det altså et dårligt udgangspunkt, hvis man skaber en skræk for forandringer i det danske samfund. Det er en meget, meget stor hæmsko for at løfte de opgaver, hvis vi skaber en forestilling om, at vi kan lukke os om os selv, og at vi kan løse opgaverne isoleret fra resten af verden. Det kan vi ikke. Derfor er det selvfølgelig dybt, dybt bekymrende, at det åbenbart har været nødvendigt for Venstre, De Konservative og Dansk Folkeparti, som jo sidder på det herskende flertal, at udvikle en lovgivning på en række områder og en forvaltning af de samme områder, som i dag kritiseres skarpt af internationale organisationer, senest af FN-komiteen i Genève. Her taler jeg om vores regler for familiesammenføring og nogle af udlændingepolitikkens regler. Det er lige så alvorligt, at retssikkerheden er en by i Langtbortistan, at Folketinget ikke har mulighed for at få indseende i, hvordan lovene bliver forvaltet, og hvordan de virker i virkelighedens verden, men må slå sig til tåls med, at Integrationsministeriet overvåger Integrationsministeriet.